ועדת החינוך, התרבות והספורט, כנסת 17, פרוטוקול מספר 522, 2008-11-04 11:30

מיכאל מלכיאור: שלום, אני פותח את ישיבת הוועדה.

מיכאל מלכיאור: היום אנחנו דנים בסוגיה שהיא מאוד חשובה, גם לי באופן אישי ולכל החברה הישראלית.

מיכאל מלכיאור: אני שמח, שיש פה אורחים חשובים שבאו בשביל הישיבה, אורחים ממכינות קדם צבאיות וצעירים שאני אשב איתם אחר כך.

מיכאל מלכיאור: ברוכים הבאים.

מיכאל מלכיאור: כולכם מוזמנים להשתתף בדיון.

מיכאל מלכיאור: על גב מקרה של ילד בשם יובל, שהוא בין טובי הספורטאים של מדינת ישראל, לפחות בתחום הסייף, שכבר הגיע להישגים גדולים גם בהתאם לגילו וגם בהשוואה לגילים יותר מבוגרים, אנו מקיימים את הדיון היום.

מיכאל מלכיאור: יובל עתר לבית משפט בנוגע לקיום של תחרות חשובה, הכנה לאליפות אירופה, שחשובה להמשך הקריירה הספורטיבית שלו.

מיכאל מלכיאור: הוא פנה לבג"צ כדי לדרוש שהתחרות לא תתקיים בשבת.

מיכאל מלכיאור: אני לא אכנס לכל פרטי המקרה.

מיכאל מלכיאור: בסוף, בעקבות החלטת הבג"צ, שנתן צו ביניים, החליטו בהתאגדות של הסייף כן לקיים את התחרות ולתת ליובל ניצחון טכני.

מיכאל מלכיאור: אפשר להתווכח, האם זה נקרא לקיים את מה שבג"צ קבע או לא.

מיכאל מלכיאור: אנחנו נשמע את יובל וגם מקרה נוסף, אבל לא נדון במקרה הספציפי של יובל.

מיכאל מלכיאור: למה לא נדון?

מיכאל מלכיאור: כי יש חוק שאומר שתיק שנמצא בפני בית משפט, אנחנו ככנסת לא יכולים לדון בו.

מיכאל מלכיאור: זה מה שנקרא סוב יודיצה.

מיכאל מלכיאור: במקרה של יובל יש נתונים מיוחדים, כמו מתי ביטלו, מתי העבירו, מה היו הנסיבות המיוחדות.

מיכאל מלכיאור: בכל הדברים האלה אנחנו לא נדון.

מיכאל מלכיאור: אני הזמנתי גם את מוריה, היועצת המשפטית של הוועדה, להיות נוכחת בישיבה.

מיכאל מלכיאור: היא תעצור אותנו אם אנחנו נגלוש למקומות שאסור לנו להגיע אליהם.

מיכאל מלכיאור: אנחנו כן נדון בשאלה הרבה יותר עקרונית, והיא לגבי הפעילות הספורטיבית במדינת ישראל בשבת.

מיכאל מלכיאור: אני רוצה לומר, שאני באופן אישי, לפי השקפת עולמי, התנגדתי תמיד לחקיקה דתית.

מיכאל מלכיאור: אני חושב שחקיקה דתית היא דבר רע.

מיכאל מלכיאור: אני חושב שאנשים לא צריכים לשמור מצוות בגלל שהחוק הישראלי מחייב אותם לשמור מצוות.

מיכאל מלכיאור: זה דבר שמגיע למצבים קשים בחברה הישראלית.

מיכאל מלכיאור: אני חושב שזה גם לא מועיל.

מיכאל מלכיאור: אני חושב שזה מרחיק אנשים מהיהדות ולא מקרב אותם.

מיכאל מלכיאור: חוץ מהשאלה אם זה מועיל או לא מועיל, אני חושב שזה לא נכון מבחינה מוסרית.

מיכאל מלכיאור: המדינה שלנו לא יכולה לעשות כזה דבר, לא צריכה לעשות כזה דבר, ולכן אני גם מצביע בעד הרבה מאוד חוקים בעניין הזה, כולל נישואים אזרחיים ונושאים אחרים, שבדרך כלל אנשים שנראים כמוני ומתלבשים כמוני לא תומכים בהם.

מיכאל מלכיאור: באותה מידה שאני מתנגד לכפייה דתית, אני גם מתנגד לכפייה אנטי-דתית.

מיכאל מלכיאור: כלומר, אני מתנגד שאדם במדינת ישראל, במדינת העם היהודי, לא יכול להיות גם יהודי ששומר מצוות וגם להיות חלק מהדברים הגדולים הקורים בתוך החברה הישראלית, וזה כולל גם ספורט.

מיכאל מלכיאור: בשביל אדם צעיר ספורט מהווה פעילות חיובית.

מיכאל מלכיאור: אנחנו מעודדים את הספורט.

מיכאל מלכיאור: אנחנו לא רק ועדת החינוך והתרבות של הכנסת, אלא גם ועדת הספורט של הכנסת.

מיכאל מלכיאור: אנחנו חושבים, שספורט הוא המקום היותר חיובי בו נוער יכול להוציא אנרגיות חיוביות, וזה חוץ מלשמור על רמת לימודים גבוהה.

מיכאל מלכיאור: זה לא סותר, להפך.

מיכאל מלכיאור: אחד הדברים המצערים מאוד שהמדינה החליטה בשנים האחרונות, הוא להפסיק לבנות אולמות ספורט במדינת ישראל.

מיכאל מלכיאור: אני חוויתי את הסוגיה הזו בעצמי.

מיכאל מלכיאור: לי יש ילדים שהם ספורטאים הרבה יותר גדולים מאבא שלהם.

מיכאל מלכיאור: כנראה אלה גנים של האם.

מיכאל מלכיאור: הילדים שלי שהיו בהישגים מאוד טובים – אני לא יודע אם הגיעו לרמה של יובל, אבל חלק מהם היו גם אלופי ישראל בגילים שלהם – כאשר הם הגיעו לגיל 15-16 כל הקריירה הספורטיבית שלהם נעצרה, לא בגלל שהם נכשלו אלא בגלל שכל התחרויות היו בשבת.

מיכאל מלכיאור: כמה פעמים דיברתי עם אנשים שאחראים במשרד החינוך על הנושא הזה, וזה לא הפריע להם.

מיכאל מלכיאור: כלומר, זה לא הפריע להם שאנחנו קובעים שחלק גדול מהאוכלוסייה במדינת ישראל לא יכול להיות חלק מהחיים הספורטיביים התחרותיים במדינת ישראל.

מיכאל מלכיאור: הם אפריורית מוצאים משם.

מיכאל מלכיאור: תמיד קיבלתי את הטיעון, שזה בלתי אפשרי.

מיכאל מלכיאור: אולי ברמה העקרונית, היה רצוי ונכון שבמדינה יהודית יתחשבו בכך.

מיכאל מלכיאור: אמרו לי, שאי אפשר.

מיכאל מלכיאור: "אי אפשר" זה הדבר שהכי קל למדינה להגיד.

מיכאל מלכיאור: אגב, את התשובה הזו אני מקבל כמעט בכל נושא שאני מעלה.

מיכאל מלכיאור: זה לא מפתיע שזו תגובת הממשלה.

מיכאל מלכיאור: על הרמה העקרונית, האם זה רצוי או לא רצוי להתחשב באנשים שהם שומרי שבת, אנחנו נדבר.

מיכאל מלכיאור: אם אנחנו אומרים שזה רצוי, בוא נבדוק האם זה בכל זאת אפשרי.

מיכאל מלכיאור: אחד מהדברים שהפריע לי מאוד כאשר למדתי את המקרה הספציפי הזה, היה שמערכת החינוך, משרד החינוך – אני לא מדבר על אחראית להתאחדויות הספורט, שיש לה אוטונומיה להחליט מה היא רוצה לעשות ואיך היא רוצה לעשות, וזו לא אוטונומיה מוחלטת, כי אנחנו בכל זאת מתקצבים אותם מהתקציב של המדינה - לא רצה לשחרר מבית הספר מאמנים שהיו צריכים לקיים את התחרות.

מיכאל מלכיאור: כנראה, שיש הרבה מאמנים יחסית לענפי ספורט אחרים.

מיכאל מלכיאור: היתה נדרשת גמישות של המערכת, שנותנת אפשרות לצאת.

מיכאל מלכיאור: אני הבנתי, שהיתה הוראה של משרד החינוך שלא לשחרר, שאסור לעזור כדי לקיים את זה.

מיכאל מלכיאור: זה דבר שהוא מעבר לבינתי.

מיכאל מלכיאור: זה סוף עונה פה בכנסת.

מיכאל מלכיאור: יכול להיות שהיינו צריכים לחשוב על דברים הרבה יותר דרסטיים לעשות, אבל ראיתי לנכון לקיים את הישיבה הזו, על אף שאנחנו נמצאים במקום שבו אנו נמצאים, ואני מקווה גם לקבל החלטות.

מיכאל מלכיאור: אנחנו נשמע את יובל.

מיכאל מלכיאור: יובל, ספר את הסיפור שלך.

יובל פרייליך: אני מסייף 5 שנים, 4-5 פעמים בשבוע.

מיכאל מלכיאור: כמה שעות בכל פעם?

יובל פרייליך: שעתיים-שלוש.

יובל פרייליך: אני לוקח ברצינות את הסייף.

יובל פרייליך: הדבר הכי פשוט בתולדות היהודים זו שמירת שבת.

יובל פרייליך: אני חושב, שלילד יהודי במדינה יהודית צריך שלא יהיה מחסום.

יובל פרייליך: אני לא מדבר רק עליי, אלא על כל ספורטאי שרוצה להתחרות.

מיכאל מלכיאור: מה זה עשה לך שאמרו לך שהתחרות, שהיא חשובה מבחינת הניקוד, תיערך בשבת?

יובל פרייליך: זה קצת הרגיז אותי.

יובל פרייליך: אני חושב שזה לא אמור להיות ככה.

יובל פרייליך: זה לא חייב להיות ככה.

מיכאל מלכיאור: האם זה ספורט שאי אפשר לעשות בשבת?

יובל פרייליך: לא.

יובל פרייליך: זה חשמלי.

יובל פרייליך: כל פעם שדוקרים זה מאיר אור.

מיכאל מלכיאור: יש מכון "צומת", מכון של טכנולוגיה והלכה, שמוצא כל מיני פטנטים.

מיכאל מלכיאור: זה כמובן בבדיחות הדעת.

מיכאל מלכיאור: מה זה אומר לגבי המשך דרכך?

יובל פרייליך: אני חושב, שאני צריך להמשיך.

יובל פרייליך: אני חושב שיש לי את היכולת להמשיך.

יובל פרייליך: אני חושב, שגם לאנשים אחרים יש יכולת.

יובל פרייליך: צריך להגיע למצב שכולם יוכלו להמשיך עם הספורט.

מיכאל מלכיאור: מה שיגידו לך, הוא שנניח שיתחשבו פה בארץ ואתה תגיע לאליפות אירופה.

מיכאל מלכיאור: שם לא מדובר במדינות יהודיות, ואז מה תעשה?

יובל פרייליך: השאלה היא, מה קורה כאן.

יובל פרייליך: מה שאני אעשה באירופה, זה משהו אחר.

יובל פרייליך: אנחנו מדברים על מה שיש כאן במדינה יהודית, שבה צריכים להתנהג כמו יהודים.

יובל פרייליך: בכל מקרה, בינתיים אין לי את האפשרות להגיע לאירופה.

מיכאל מלכיאור: אגב, לא כל התחרויות באירופה הן בשבת.

יובל פרייליך: רוב התחרויות הן ביום ראשון.

מיכאל מלכיאור: זה גם דבר שהיינו צריכים מזמן לעשות במדינת ישראל, אבל זה כבר יכול להיות בהצעת חוק אחרת.

מיכאל מלכיאור: יובל, תודה.

מיכאל מלכיאור: אם יש לך ולאבא שלך הערות נוספות, אתם יכולים להשמיע אותן.

יובל פרייליך: אני לא רוצה שתהיה כפייה דתית.

יובל פרייליך: שיעשו הכל בשבת.

יובל פרייליך: אנשים יכולים לעשות מה שהם רוצים בשבת, אבל שהתחרויות של אליפות הארץ לא יהיו בשבת.

מיכאל מלכיאור: כלומר, אם יהיו אימונים בשבת ואפילו תחרויות זה בסדר, אבל לא התחרויות המכריעות.

יובל פרייליך: כן.

מיכאל מלכיאור: אתה מאוד נדיב.

מיכאל מלכיאור: לא בטוח שאני אהיה נדיב באותה מידה, אבל אני שמח לשמוע מה שאתה אומר.

מיכאל מלכיאור: אני רוצה לשמוע את נתנאל.

נתנאל חזן: אני מתאמן במועדון ג'ודו עם הבן שלך.

נתנאל חזן: לאחרונה, זכיתי באליפות ישראל.

נתנאל חזן: מי שזוכה באליפות ישראל מקבל זימון לנבחרת ישראל.

נתנאל חזן: במשך חודש נסעתי לתל אביב.

מיכאל מלכיאור: בוינגייט?

נתנאל חזן: בהדר יוסף.

מיכאל מלכיאור: האם שם התחרות?

נתנאל חזן: לא, שם האימונים.

נתנאל חזן: כמו יובל, השאיפה שלי היתה להגיע לאליפות אירופה.

מיכאל מלכיאור: בן כמה אתה?

נתנאל חזן: אני בן 17.

נתנאל חזן: אחרי חודש, המאמן שראה שאני דתי ניגש אליי, ואמר לי ש-2 מתוך 3 תחרויות של הדרוג בארץ עומדות להתקיים בשבת.

נתנאל חזן: זה סגר בפניי את הדלת של אליפות אירופה.

נתנאל חזן: אני לא היחידי שנתקלתי בבעיה הזו.

נתנאל חזן: אני יודע על נערה בענף השחייה שנתקלה באותה בעיה.

נתנאל חזן: אני לא בא לפה בתור אדם יחידי.

מיכאל מלכיאור: כמה שנים אתה מתאמן בג'ודו?

נתנאל חזן: 4 שנים.

נתנאל חזן: התקדמתי יחסית מהר.

מיכאל מלכיאור: האם אתה במועדון בירושלים?

נתנאל חזן: כן.

מיכאל מלכיאור: היו לי 4 בנים במועדון הזה.

מיכאל מלכיאור: אני מבין, שפשוט אמרו לך לעזוב.

נתנאל חזן: המאמן ניגש אליי ואמר לי את העובדות.

נתנאל חזן: אין לי מה להתווכח עם המאמן, כי הוא לא יכול להזיז שם כלום.

נתנאל חזן: פניתי גם לד"ר אביעד הכהן, שהיה גם אם יובל במשפט.

מיכאל מלכיאור: איך ידעת שהוא מעורב, קראת בעיתון?

נתנאל חזן: הבן שלו לומד איתי.

מיכאל מלכיאור: בסדר.

מיכאל מלכיאור: הסיפור ברור.

מיכאל מלכיאור: בוא נשמע את נציג משרד החינוך.

אורי חרל"פ: אני חושב, שהפתיחה שלך היא מאוד חשובה.

אורי חרל"פ: אני חושב, שאנחנו צריכים לעשות הכל על מנת שלא תהיה כפייה ונוכל לחיות עם זה.

אורי חרל"פ: איני מתכוון שנקיים תחרויות בשבת ונחייה עם זה.

מיכאל מלכיאור: את זה אמרו לי גם במשרד.

מיכאל מלכיאור: אני עבדתי כמה חודשים במשרד החינוך, ישבתי עם המינהל, ואמרו לי שיעשו את הכל.

מיכאל מלכיאור: לעשות את הכל זה היה שום דבר.

אורי חרל"פ: יש פה בעיה של הביצה והתרנגולת.

אורי חרל"פ: היום אני יכול להגיד, שהתחרויות בחלק גדול מענפי הספורט לא מתקיימות בשבת.

אורי חרל"פ: זה לקח הרבה זמן עד אשר נכנסו רוב הענפים.

מיכאל מלכיאור: בגלל זה המדליה הראשונה של ישראל באולימפיאדה הגיעה כל כך מאוחר.

מיכאל מלכיאור: פשוט הוצאנו חצי מהאוכלוסייה.

אורי חרל"פ: המקרה של הג'ודו הוא קיצוני, לדעתי.

אורי חרל"פ: רוב התחרויות של הג'ודו נערכות באמצע השבוע, ולא היתה שום סיבה שדווקא שתי תחרויות יתקיימו בשבת.

מיכאל מלכיאור: אתה ממש טועה.

מיכאל מלכיאור: אני יכול להגיד לך מידע אישי, שרוב התחרויות הן בשבת.

אורי חרל"פ: יש הפרדה בין התחרויות הרשמיות של האיגוד, ובין התחרויות שמועדונים מקיימים.

אורי חרל"פ: אנחנו צריכים לראות איך ענפי ספורט שונים לא יקיימו תחרות בשבת.

אורי חרל"פ: יש לנו בעיה עם ענף ספורט אחד, שלא יכול שלא לקיים תחרויות בשבת, ענף הכדורגל.

אורי חרל"פ: זה כל זמן שלא יהיה עוד יום מנוחה.

אורי חרל"פ: רוב משחקי הכדורגל במדינת ישראל מתקיים בשבת.

מיכאל מלכיאור: אבל היום מנסים יותר ויותר לקיים משחקים ביום שישי, במוצאי שבת, ביום ראשון וביום שני.

מיכאל מלכיאור: אגב, יש יותר צופים כאשר המשחקים מתקיימים שלא ביום שבת.

אורי חרל"פ: משחקי הליגות הנמוכות נשארו ביום שבת.

אורי חרל"פ: כך גם בכדורסל.

מיכאל מלכיאור: למה דווקא בליגות הנמוכות?

מיכאל מלכיאור: כל המשחקים של הפועל קטמון הם לא בשבת.

אורי חרל"פ: אני מדבר על רוב הליגות.

מיכאל מלכיאור: הם בליגה נמוכה מאוד.

מיכאל מלכיאור: בקושי אפשר להגיע יותר נמוך.

אורי חרל"פ: בזמנו היו קבוצות של מרכז "אליצור" בכדורגל, שלא שחקו בשבת.

אורי חרל"פ: אני חושב, שעל ידי משא ומתן ושיחות עם כל האיגודים אפשר לקבוע כי 80% מהתחרויות לא יתקיימו בשבת.

אורי חרל"פ: לנוער לא צריכה להיות בעיה.

אורי חרל"פ: יש מספיק ימי חופשה.

אורי חרל"פ: הבעיה שלנו, היא איך משחררים את המאמנים ואת השופטים מימי עבודה.

אורי חרל"פ: אולי אפשר להגיע להסדר עם כל שופט, שיש לו לפחות 24 ימי חופשה.

מיכאל מלכיאור: השאלה היא, האם זו המגמה.

מיכאל מלכיאור: השאלה היא, האם נותנים לכם אתגר.

אורי חרל"פ: אני חושב, שצריך לתת אתגר למינהל הספורט, לבוא במשא ומתן.

אורי חרל"פ: יכול להיות שנבוא למשא ומתן כאשר יש לנו 2-5 ענפים או מקרים בהם יתבקש טיפול יותר יסודי.

אורי חרל"פ: יכול להיות, שבסוף נגיד: רבותיי, סגרנו את הספורט במדינת ישראל בענף זורקי חיצים – ואני סתם זורק עכשיו שם של ענף.

אורי חרל"פ: אף פעם במדינת ישראל לא נעשתה פעולה בכיוון הזה.

מיכאל מלכיאור: אנחנו במדינת ישראל זורקים חיצים כל יום.

מיכאל מלכיאור: קריאה: למה לא נעשתה כל פעולה?

אורי חרל"פ: אני הייתי הרבה שנים ספורטאי ב"אליצור".

אורי חרל"פ: אליפות ישראל בטניס שולחן נערכה אז בשבת, והספורטאים שלי באו ביום שישי, ישנו באולם, אכלו קונסרבים, ושיחקו בשבת.

אורי חרל"פ: אחר כך זה נדחה למוצאי שבת, אבל הם היו צריכים להגיע מוקדם.

אורי חרל"פ: כאשר קראו לי לעלות לשולחן בשבת, אמרתי שאני לא דתי אבל אני מייצג קבוצה מסוימת.

אורי חרל"פ: יושב פה נציג "אליצור", ושם הם עשו עבודה נפלאה בענפי הספורט.

אורי חרל"פ: כאשר אני מספר על כך שבמשך שנים תחרויות לא נערכו בשבת, זה בזכות אגודות של "אליצור".

מיכאל מלכיאור: מה אתה אומר בשורה התחתונה?

אברהם זוכמן: שצריך להטיל עלינו לחשוב על פעולה.

מיכאל מלכיאור: אנחנו נטיל עליכם.

אורי חרל"פ: אנחנו התחלנו בזה מאז הבג"צ.

אורי חרל"פ: בדקנו את המצב בכמה ענפים, כי היה לנו גם ויכוח חברי עם אנשי הסיוף.

אורי חרל"פ: אני לא רוצה לדון כרגע על חו"ל.

אורי חרל"פ: חובה שאליפות ישראל תתקיים באמצע השבוע.

אורי חרל"פ: יכול להיות שמתוך 20 תחרויות של מועדונים, שלא נותנות ניקוד לספורטאי, יהיו 5 תחרויות בשבת.

אורי חרל"פ: אז לא נפגע ממש בספורטאי.

אורי חרל"פ: לא כך לגבי תחרות אליפות ישראל או תחרויות דירוג.

מיכאל מלכיאור: בסדר.

מיכאל מלכיאור: זה גם יובל אמר.

אברהם זוכמן: אני הייתי רוצה קצת לדבר באופן אישי, וקצת כנציג משרד החינוך.

אברהם זוכמן: אני הייתי שחקן "אליצור", שחקן נבחרת ישראל בכדורסל, שחקן נבחרת ישראל בכדורעף, במשך שנים רבות.

אברהם זוכמן: את החוויות האלה של משחקים בשבת אני מכיר טוב משני כיוונים.

אברהם זוכמן: האחד, שהייתי שחקן "אליצור".

אברהם זוכמן: רק לאגודות "אליצור" היה היתר שלא לשחק בשבת.

מיכאל מלכיאור: לא צריך היתר בשביל לא לשחק בשבת.

אברהם זוכמן: במשך השנים קרתה תופעה נהדרת, שקבוצות ששחקו נגד "אליצור" בימות החול, הגיעו למסקנה שיותר טוב לשחק בימות החול.

אברהם זוכמן: המשחקים נערכו בימי שישי בלילה, כאשר כולם עייפים מעמל כל השבוע.

אברהם זוכמן: הרבה קבוצות היו מהקיבוצים.

אברהם זוכמן: לאט-לאט הבינו שזה נהדר לשחק מול "אליצור" במוצאי שבת, לאחר שנחים כל השבת.

אברהם זוכמן: לאט-לאט התחרויות בענפי הכדורסל והכדורעף, הענפים שאני שיחקתי בהם ברמות מאוד גבוהות, עברו לימות החול.

אברהם זוכמן: זה היה נכון לגבי כל הליגות.

אברהם זוכמן: זה נפתר מעצמו.

אברהם זוכמן: עם זאת, ההיתר לשחק בימות החול היה אך ורק לאגודות "אליצור".

אברהם זוכמן: קבוצות אחרות שפנו לשחק בימות החול נענו בתשובות שליליות, ואני יודע את זה מידע אישי.

אברהם זוכמן: אלה הם הדברים.

אברהם זוכמן: אני הייתי שחקן נבחרת ישראל.

אברהם זוכמן: כאשר הטורניר בחו"ל כלל שבת, המאמן היה שואל אותי אם אני אשחק או לא.

אברהם זוכמן: רלף קליין, ז"ל, שהיה מאמן שלי בנבחרת הנוער, אמר לי: אברהם, אליפות אירופה נוער בספרד תתקיים בשבת, האם אתה משחק?

אברהם זוכמן: אמרתי לו לא.

אברהם זוכמן: הוא אמר לי: אתה לא נוסע.

אברהם זוכמן: לא היו אז עורכי דין שהיו מעורבים, לא הורים, לא חברי כנסת.

אברהם זוכמן: אני נער בן 16 וחצי מול כל המערכת.

אברהם זוכמן: "אליצור" לא תמכה.

מיכאל מלכיאור: זה על אף שיצאו להרבה משחקים.

מיכאל מלכיאור: אם משחק אחד התקיים בשבת, אתה לא נסעת.

אברהם זוכמן: לא נסעתי.

אברהם זוכמן: לעומת זאת, כאשר הייתי באוניברסיאדה במוסקבה ובטורינו כאשר שיחקתי באליפות אירופה בכדורסל ובכדורעף, התמזל מזלי ולא היו משחקים בשבת.

אברהם זוכמן: אז נסעתי עם נבחרת ישראל.

אברהם זוכמן: אני אומר את הדברים משום שצריך לעשות הפרדה גדולה מאוד בין משחקים בארץ, לבין טורנירים שמתקיימים בחו"ל.

אברהם זוכמן: בארץ צריך לאפשר לכל נער ולכל נערה להשתלב ולהגיע למה שהם מסוגלים.

אברהם זוכמן: לא נוכל לכפות על מדינות העולם לשנות את התאריכים.

אברהם זוכמן: אפשר לפנות בבקשה.

מיכאל מלכיאור: בסדר.

מיכאל מלכיאור: אין מי שחושב את זה.

מיכאל מלכיאור: לא על זה הדיון.

אברהם זוכמן: משרד החינוך מאפשר לכל המורים, שהם מאמנים ומגיעים לתחרויות בין לאומיות או לאימון טורניר לפני תחרות בינלאומית, להשתחרר מלימודים.

אברהם זוכמן: יתרה מכך, הוא נותן להם חופשה בשכר.

אברהם זוכמן: הם נמצאים בחו"ל, ומקבלים שכר כאילו הם עובדים בארץ.

אברהם זוכמן: עם כל הקשיים, המשרד משחרר תלמידים לטורנירים האלה.

אברהם זוכמן: יש טפסים מיוחדים, שהבאתי אותם לכאן, שתלמידים ממלאים, מורים ממלאים.

אברהם זוכמן: כל פנייה של איגוד מאושרת מראש.

מיכאל מלכיאור: אז מה הסיפור לגבי זה שלא יכלו לשחרר מאמנים?

אברהם זוכמן: הטפסים המיוחדים של משרד החינוך הם לאירועים בינלאומיים.

אברהם זוכמן: זה כולל שופטים, קונגרסים, מאמנים, כולם, כל הפניות.

אברהם זוכמן: תחרויות הספורט, גם של בתי הספר וגם של איגודים, הם לא על חשבון לימודים.

אברהם זוכמן: התחרויות לא מתקיימות בשעות הבוקר.

אברהם זוכמן: השאיפה היא, לא להפסיד ימי לימוד, גם בתחרויות של משרד החינוך וגם באירועים של איגודי הספורט.

אברהם זוכמן: האיגודים צריכים לשאוף לעשות הכל שהתחרויות יהיו בשעות אחר הצהריים, בחופשות, כפי שרוב הספורט במדינת ישראל מתנהל גם היום.

מיכאל מלכיאור: אתה אומר שזה מזל שקיצצו למשרד החינוך כל כך הרבה שעות, כך שזה מאפשר יותר לקיים תחרויות בשעות אחר הצהריים.

אברהם זוכמן: רובן של התחרויות במדינה היו בשעות אחר הצהריים.

אברהם זוכמן: עם זאת, לאורך כל השנים היו מחנות אימונים בשבתות.

אברהם זוכמן: גם היום כל תחרויות של נבחרות הנוער בכדורסל מתקיימים בשישי-שבת.

אברהם זוכמן: אלה דברים שהם לא בידיים שלי.

אברהם זוכמן: אני לא מטפל בהם.

אברהם זוכמן: אני רק מציג את המציאות.

מיכאל מלכיאור: נניח שבא מאמן ואומר שיש תחרות אליפות ישראל או תחרות דירוג, והוא צריך להשתחרר לכמה שעות מבית הספר.

מיכאל מלכיאור: האם אתה תאפשר לו את זה או לא?

אברהם זוכמן: ברגע שמדובר באדם או שניים, יפתרו להם את הבעיה.

אברהם זוכמן: ברגע שיהפכו את כל התחרויות לשעות בוקר, זה אחרת.

מיכאל מלכיאור: בשעות אחר הצהריים גם לפעמים צריך להשתחרר כמה שעות לפני.

אברהם זוכמן: אני עוד לא נתקלתי בבעיה כזו.

אברהם זוכמן: אלי זה לא הגיע בכלל.

מיכאל מלכיאור: אתה אומר, שאם מדובר בשעות בוקר זו בעיה.

מיכאל מלכיאור: אם מדובר בשעות אחר הצהריים זו לא בעיה.

אברהם זוכמן: נכון מאוד.

מיכאל מלכיאור: זה מאוד חשוב.

מיכאל מלכיאור: עכשיו נשמע את מנהל איגוד הסייף בישראל.

יוסי בן בסת: אנחנו איגוד שפועל בכמה אופנים.

יוסי בן בסת: מה שמוביל אותנו בעיקר זה הצד המקצועי.

יוסי בן בסת: זו המטרה שלנו כאיגוד וכעמותה.

יוסי בן בסת: היעדים שלנו הם להשיג הישגים באליפות עולם, אליפות אירופה ואולימפיאדה.

יוסי בן בסת: אנחנו גם מתוגמלים כתוצאה מהיעדים האלה.

יוסי בן בסת: כלומר, משרד החינוך מתגמל אותנו, הטוטו מתגמל אותנו, ואם לא נגיע ליעדים האלה גם האיגוד ייפגע.

יוסי בן בסת: כתוצאה מזה כל הענף ייפגע.

מיכאל מלכיאור: אני רק מזכיר לך מי קובע את התגמול שאתה מקבל.

מיכאל מלכיאור: זה פה בבית הזה.

יוסי בן בסת: אז אם יבוא מישהו ויגיד "בוא נשנה את הקריטריונים", אז הקריטריונים ישתנו.

מיכאל מלכיאור: איזה קריטריונים?

יוסי בן בסת: לצורת התגמול.

יוסי בן בסת: נכון להיום צורת התגמול מבוססת על הישגים.

מיכאל מלכיאור: בוודאי.

מיכאל מלכיאור: השאלה היא האם אתה מגיע להישגים יותר טובים כאשר חצי ממספר האנשים לא יכולים להתחרות.

יוסי בן בסת: זה לא קשור לחצי ממספר האנשים, אלא לחו"ל.

יוסי בן בסת: פה אני רוצה לגעת בנקודה חשובה.

יוסי בן בסת: יובל דיבר על תחרות בארץ.

יוסי בן בסת: אני רוצה להסביר איך העסק עובד.

יוסי בן בסת: לא מדובר פה רק על תחרות אחת.

יוסי בן בסת: בגילו יש תחרות אחת בלבד, אבל כדי לצבור ניקוד הוא צריך להתחרות גם בנוער בארץ וגם בבוגרים בארץ.

יוסי בן בסת: כלומר, לא מדובר רק בתחרות אחת לגילו, אלא במעל 10 תחרויות.

יוסי בן בסת: כל העסק מתחיל להשתנות.

יוסי בן בסת: מדובר על אנשים שנמצאים בצבא, בבתי ספר או בעבודה.

יוסי בן בסת: זה לא הסטאטוס שהיה עד לרגע זה.

יוסי בן בסת: פתאום בעונה הזו משהו השתנה אצלנו באיגוד.

יוסי בן בסת: אנחנו לא היינו ערוכים לעשות שינוי ארגוני-חשיבתי, ולטפל בבעיה הזו.

מיכאל מלכיאור: אנחנו לא מדברים ספציפית על זה.

מיכאל מלכיאור: אם אתם מאורגנים ואתם חושבים מראש, אז אפשר.

יוסי בן בסת: נכון לרגע זה, נכון להיום בבוקר, אנחנו לא מאורגנים להזיז את 10 התחרויות האלה לאמצע השבוע או ליום שישי בבוקר.

מיכאל מלכיאור: נכון לרגע זה.

מיכאל מלכיאור: לגבי שנה הבאה, זה אחרת.

יוסי בן בסת: יכול להיות שלאחר התארגנות ושינויים – ולכן ביקשתי שיגיעו לכאן גם נציגי משרד החינוך – נוכל להיערך לשנה הבאה.

יוסי בן בסת: התחרויות בחו"ל מתקיימות בדרך כלל בשישי אחר הצהריים והערב, או שמתקיימות ביום שבת, או שמתחילים בשבת ומסיימים ביום ראשון.

יוסי בן בסת: דיברתי קודם על 10 תחרויות שיובל יכול להשתתף בהן בארץ.

יוסי בן בסת: בחו"ל אנחנו מדברים על 10 תחרויות בליגת נוער ועוד 5-6 בקדטים.

יוסי בן בסת: כל המכלול הזה של 10 תחרויות בארץ ועוד 15-20 תחרויות בחו"ל, זה מה שקובע לו את היכולת להתקדם.

מיכאל מלכיאור: האם יש 10-15 תחרויות בחו"ל?

יוסי בן בסת: אופציונאליות.

מיכאל מלכיאור: בגיל 13?

יוסי בן בסת: הוא לא בן 13, הוא קדט.

יוסי בן בסת: קדט זה גיל 15-17.

יוסי בן בסת: יש חבר'ה שנוסעים על חשבונם או על חשבון המועדון עד 10-15 פעמים בשנה.

מיכאל מלכיאור: מה זה עד 10-15 פעמים.

יהודית גידלי: כמה בממוצע הם נוסעים?

יוסי בן בסת: 4-5 פעמים.

מיכאל מלכיאור: לא נשמע לי הגיוני שהצעירים הקדטים שלנו נוסעים 10-15 פעמים בשנה.

יוסי בן בסת: הם יכולים להגיע ל-4-5 תחרויות בעונה על מנת לצבור ניקוד.

מיכאל מלכיאור: כלומר, כמה שנוסעים יותר צוברים יותר ניקוד.

יוסי בן בסת: בפירוש כן.

יוסי בן בסת: זו לא חכמה רק לנסוע.

יוסי בן בסת: החכמה היא גם לסייף ולאסוף נקודות.

מיכאל מלכיאור: אתה אומר, שספורטאי שרוצה להגיע להישג טוב צריך לנסוע לתחרות בחו"ל לפחות פעם בחודש.

יוסי בן בסת: אני מדבר על התקופה שהיא בין אוקטובר ועד אפריל.

מיכאל מלכיאור: כלומר, מדובר בפעמיים בחודש.

יוסי בן בסת: מאוקטובר עד אפריל ספורטאי יכול להגיע ל-4-6 תחרויות בחו"ל.

מיכאל מלכיאור: האם מדובר ב-4-5 תחרויות או ב-10-25 תחרויות.

יוסי בן בסת: יש 10-15 תחרויות אופציונאליות.

יוסי בן בסת: קיימות 10 תחרויות, ומתוכן הוא יכול לבחור בכמה תחרויות הוא ירצה להשתתף.

יוסי בן בסת: בדרך כלל הוא בוחר 4-5 תחרויות.

מיכאל מלכיאור: אבל אם כמה שהוא נוסע יותר הוא צובר יותר ניקוד, הוא צריך לשאוף לנסוע כל הזמן.

אורי חרל"פ: קח את דוגמת הטניס.

יוסי בן בסת: מעבר לזה, התחרויות האלה מהוות תחרויות הכנה לאליפות אירופה ואליפות עולם.

מיכאל מלכיאור: ואתה אומר שבחו"ל כל התחרויות מתקיימות ביום שבת.

מיכאל מלכיאור: זה לא מה שאני מצאתי בבדיקה שלי.

יוסי בן בסת: יכול להיות שיש תחרות של מועדון בגרמניה, שמתקיימת ביום שלישי אחר הצהריים.

מיכאל מלכיאור: זה לא מעניין אותי מה קורה במועדון פנימי.

מיכאל מלכיאור: אני מדבר על תחרויות הדירוג.

יוסי בן בסת: שהאיגוד מכיר בהן כתחרויות מקצועיות.

מיכאל מלכיאור: האם כולן מתקיימות בשבת?

יוסי בן בסת: או שהן מתקיימות ביום שישי בערב, או שהן מתקיימות ביום שבת, או שהן מתקיים על פני שבת וראשון.

יוסי בן בסת: תמיד יש איזשהו חיכוך.

מיכאל מלכיאור: האם אף תחרות אינה מתקיימת במוצ"ש וביום ראשון?

יוסי בן בסת: לא.

מיכאל מלכיאור: אף פעם?

יוסי בן בסת: בדוק.

מיכאל מלכיאור: האם אין מצב בו מתקיימת התחרות רק ביום ראשון?

יוסי בן בסת: לא.

יוסי בן בסת: זה נדיר.

יוסי בן בסת: בגדול, אין דבר כזה.

יוסי בן בסת: יכול להיות שיש מועדון בספרד, שמזמין גברים להתחרות בשבת ונשים להתחרות ביום ראשון.

יוסי בן בסת: בגדול מדובר על תחרות כל יום.

מיכאל מלכיאור: כמה קרבות כל סייף עושה בתחרות כזו?

יוסי בן בסת: זה מתחיל בשלב הבתים, שלב של שעתיים בו הוא פוגש עוד 6 סייפים לקרבות קצרים.

יוסי בן בסת: אחר כך זה תלוי במספר הסייפים.

יוסי בן בסת: מתחילים ב"נוק אאוט" טכני.

יוסי בן בסת: התחרויות האלה אינן סתם תחרויות לצורך ניקוד.

יוסי בן בסת: המטרה היא שהוא לא יתחיל לרעוד כאשר הוא יגיע לאליפות אירופה, כאשר יבוא סייף אוקראיני בגובה 2 מטר ויתחיל לרוץ מולו.

יוסי בן בסת: הוא צריך להתחיל לצבור ניסיון בשטח אל מול אותם סייפים זרים.

יוסי בן בסת: כאשר הוא מגיע לאליפות אירופה או אליפות עולם, הוא כבר עבר איזשהו שלב, הוא מכושל יותר, הוא בעל ניסיון ובעל ביטחון.

יוסי בן בסת: את זה הוא לא יכול להשיג בארץ.

יוסי בן בסת: לא סתם המערכת מבוססת על הרעיון, שקודם כל מתחילים באליפות עולם ואליפות אירופה.

יוסי בן בסת: כתוצאה מזה נגזרת כל הפעילות של האיגוד.

יוסי בן בסת: שאלו אותי למה לא להעביר את התחרות המיועדת להתקיים במרץ לחנוכה, כי אז יש חופש לילדים.

יוסי בן בסת: אני מסביר להם, כי את האתלט אנחנו בונים בהדרגה.

יוסי בן בסת: באוקטובר נפתחת העונה, אתה שולח אותו לשתיים-שלוש תחרויות, עוד תחרות בחו"ל, עוד תחרות בארץ, ואז הוא מגיע מבושל.

מיכאל מלכיאור: אז אפשר לקיים את התחרות בפורים או בפסח.

מיכאל מלכיאור: ברוך השם, יש לנו המון תאריכים בהם יש חופש.

מיכאל מלכיאור: אם לא חופש, אפשר לארגן לך שביתת מורים.

יוסי בן בסת: אדוני מתפרץ לדלת פתוחה.

יוסי בן בסת: אני באופן אישי מטפל בנושא הזה.

יוסי בן בסת: הכוונה היא להעביר מקסימום תחרות לימי חול, תחת המגבלה שיש אחרים שיכולים להיפגע.

מיכאל מלכיאור: אפשר לקיים את התחרויות גם בימי שלישי, בהם מסיימים תמיד מוקדם בגלל תנועות הנוער.

יוסי בן בסת: אבל אז יכולה לבוא ילדה שיש לה שיעורי מעבדה בכימיה במשך 4 שעות.

מיכאל מלכיאור: אני לא מדבר על זה.

מיכאל מלכיאור: אנחנו לא מדברים על תחרויות בחו"ל, כי עליהן אנחנו לא יכולים לשלוט.

מיכאל מלכיאור: אני מקבל את דבריך, שזה ככה בחו"ל.

מיכאל מלכיאור: אתה אומר, שאם אתה מאורגן נכון, ביחד עם ההבטחות ששמענו פה ממשרד הספורט וממשרד החינוך, אין לך בעיה להעביר את כל התחרויות לימי חול, ימי שישי וחופשות.

מיכאל מלכיאור: כלומר, אין לך בעיה לארגן את הדברים כך שגם ילדים דתיים יהיו סייפים בישראל.

יוסי בן בסת: אני הייתי טיפה מסייג את זה.

מיכאל מלכיאור: למה?

מיכאל מלכיאור: אמרת דבר טוב, למה לסייג?

יוסי בן בסת: קודם כל מבחינת הארגון שלנו כעמותה.

יוסי בן בסת: אנחנו מורכבים מהבעלים שלנו, אותם מועדונים שבוחרים הנהלה ל-4 שנים.

יוסי בן בסת: עוד חודש יש בחירות להנהלה חדשה.

מיכאל מלכיאור: נדבר בהנחה שאתה תיבחר.

יוסי בן בסת: אני לא נבחר, אני עובד בשכר.

יוסי בן בסת: כמובן שיכולים להחליף אותי.

יוסי בן בסת: לאותם מועדונים יש אינטרסים משלהם.

יוסי בן בסת: כלומר, בעיות.

יוסי בן בסת: נניח שרוצים לקיים תחרות בשעה 15:00 ביום שלישי אחר הצהריים.

יוסי בן בסת: אמר אבהרם זוכמן שיום שלישי פנוי.

מיכאל מלכיאור: הוא לא אמר רק יום שלישי.

מיכאל מלכיאור: אני הוספתי את זה.

יוסי בן בסת: אני קושר בין הדברים.

יוסי בן בסת: נניח שקם הילד בבוקר, הוא לומד באחד היישובים במעלות, יש לו בית ספר אזורי.

יוסי בן בסת: העירו אותו לבית ספר בשעה 08:00, והוא מתחיל ללמוד.

יוסי בן בסת: בשעה 11:45 הוא צריך להתגלגל בכוחות עצמו, או בעזרת ההורים שלו.

יוסי בן בסת: אני אתן לך דוגמא ספציפית ממה שקורה לילד, שיכול להגיע ל-10 תחרויות במשך שנה.

יוסי בן בסת: מישהו צריך לוודא, איך הוא מגיע מאותו בית ספר יסודי לעיר מעלות.

יוסי בן בסת: נניח שהוריו עובדים בקריות בחיפה.

יוסי בן בסת: נניח שהוא הגיע למעלות.

יוסי בן בסת: אז מחכה לו אוטובוס ממעלות עד לוינגט.

מיכאל מלכיאור: בכל שעה הוא צריך להגיע בכוחות עצמו.

קריאה: בשבת ההורים יכולים לקחת אותו.

יוסי בן בסת: אני אמשיך את הדוגמא.

יוסי בן בסת: לאחר שהוא מגיע למעלות הוא לוקח אוטובוס לוינגייט.

יוסי בן בסת: הוא מגיע בשעה 15:00 לוינגייט.

יוסי בן בסת: הוא מתחיל לסייף ומסיים בשעה 21:00-22:00, ואני לא מדבר על אוכל ועל מנוחה.

יוסי בן בסת: אז מתחילים לזוז צפונה, ויכולים להגיע בשעה 24:00 או בשעה 02:00.

מיכאל מלכיאור: אבל כל הספורטאים המתאמנים בוינגייט עובדים מאוד קשה.

מיכאל מלכיאור: אני יודע את זה מניסיון.

מיכאל מלכיאור: הילדים שלי תמיד הלכו ישר מבית הספר.

מיכאל מלכיאור: גם כאשר הם רצו להתאמן כדי להיות חלק מהנבחרת, הם נסעו כמה פעמים בשבוע לוינגייט.

מיכאל מלכיאור: הם גם חזרו הביתה בשעה 23:30 בלילה.

מיכאל מלכיאור: צריך לעבוד קשה אם רוצים להיות ספורטאי בישראל.

מיכאל מלכיאור: אתה ממילא צריך לעשות את הנסיעה.

מיכאל מלכיאור: אין הבדל בין הנסיעה לאימונים או הנסיעה לתחרות.

יוסי בן בסת: אני חושב שיש הבדל משמעותי.

יוסי בן בסת: ילד מירושלים, כמו יובל, יכול לצאת בשעה 12:00-13:00 מירושלים, מסייף וחוזר בשעה 22:00-23:00.

יוסי בן בסת: פה אנחנו מדברים על מבנה אחר לחלוטין.

יוסי בן בסת: אנחנו צריכים להגיע לתחרות במצב שוויוני.

יוסי בן בסת: בנוסף, לא מדובר רק באיגוד אלא גם בהורים.

יוסי בן בסת: ההורים אומרים: אנחנו לא רוצים שהלימודים ייפגעו, אנחנו לא רוצים שהילד יתרוצץ בדרכים משעה 08:00 בבוקר עד 02:00 בלילה.

מיכאל מלכיאור: אני לא מבין.

מיכאל מלכיאור: אני כהורה הייתי צריך לדאוג לזה, ששלוש פעמים בשבוע הילדים שלי יגיעו לווינגט.

יוסי בן בסת: אני לא נוקט בצד.

יוסי בן בסת: אני מציג את הבעיה.

מיכאל מלכיאור: זו בעיה, ויש דרכים לפתור אותה.

יוסי בן בסת: יש מועדונים שמתנגדים.

מיכאל מלכיאור: המועדונים צריכים להבין, שיש פה הוראה שגם בממשלה וגם בכנסת רוצים בה.

יוסי בן בסת: לא מדובר במועדון אחד.

יוסי בן בסת: מדובר ביישובים בפריפריה.

יוסי בן בסת: אורי חרל"פ ממשרד הספורט מנסה לעודד את הפריפריה.

יוסי בן בסת: אנחנו מדברים על מועדונים שיכולים להגיע גם מבאר שבע.

מיכאל מלכיאור: כולנו מנסים לעודד את הפריפריה.

מיכאל מלכיאור: אני מקווה, שגם אתם מנסים לעודד את הפריפריה.

יוסי בן בסת: בפירוש, כן.

יוסי בן בסת: אנחנו מנסים להתחשב.

יוסי בן בסת: ברגע שיש פה התנגשות בין שני ערכים, מישהו צריך להכריע.

יוסי בן בסת: יכול להיות שההכרעה תהיה בתוך האיגוד, בין הערך של שבת ובין ערכים אחרים של חינוך, לימודים, עבודה וכו'.

מיכאל מלכיאור: בפריפריה הרבה שומרים שבת.

מיכאל מלכיאור: מה שהיה חשוב לי לדעת, זה מה שאמרת בהתחלה.

מיכאל מלכיאור: אתה אומר, שאם אתה יודע על התחרות מספיק זמן מראש אז אין בעיה להתארגן בנוגע ל-10 התחרויות שמעניקות ניקוד.

יוסי בן בסת: ממש לא.

יוסי בן בסת: אני לא אומר את זה.

מיכאל מלכיאור: זה מה שאמרת.

יוסי בן בסת: לא, אני לא אומר את זה.

מיכאל מלכיאור: אתה אמרת, שאתה לא יכול להתארגן עכשיו אם תדע את זה מראש, בשנה הבאה תוכל לעשות זאת.

יוסי בן בסת: יכול להיות.

מיכאל מלכיאור: אל תפחד שמישהו יבוא אליך ויאמר: איך אמרת את זה?

מיכאל מלכיאור: זה מה שאמרת.

מיכאל מלכיאור: הכל נמצא בפרוטוקול.

מיכאל מלכיאור: חד משמעית.

מיכאל מלכיאור: יש פה הרבה עדים.

יוסי בן בסת: אין לי בעיה לעבור על הפרוטוקול.

יוסי בן בסת: מה שאמרתי, הוא שהעונה התחילה באוקטובר, היתה שם אי הבנה, וכרגע אנחנו לא ערוכים לפרק 10 תחרויות ולהזיז אותן ממקומן, רק את חלקן.

יוסי בן בסת: אם לגבי העונה הבאה יישבו כבר באפריל-מאי, יכול להיות שיוכלו לארגן את הנושא הזה.

מיכאל מלכיאור: בסדר.

מיכאל מלכיאור: זה מה שאמרתי.

אורי חרל"פ: שכחתי לומר הערה נוספת.

אורי חרל"פ: יש לנו בעיה של מתקנים באמצע שבוע.

אורי חרל"פ: באמצע שבוע יש הרבה יותר אוכלוסייה שמשתמשת בהם מאשר בשבת.

אורי חרל"פ: צריך לפתור את הבעיה הזו, כי האולמות לא ערוכים לכך.

מיכאל מלכיאור: צריך היערכות.

מיכאל מלכיאור: זה ברור.

יהושוע גיורא: אני מנכ"ל "אליצור" הארצי והעולמי.

יהושוע גיורא: הוזכר כאן מרכז "אליצור" כמרכז ספורט דתי.

יהושוע גיורא: אנחנו אכן מרכז ספורט דתי, אבל בתוך המרכז יש לא מעט שחקנים גם לא דתיים.

יהושוע גיורא: המוטו המרכזי שלנו, הוא שאין משחקים בשבת בקבוצות שלנו ב-10 ענפי ספורט.

מיכאל מלכיאור: האם זה מוטו או דבר אחר?

מיכאל מלכיאור: הם לא משחקים בשבת?

יהושוע גיורא: הם לא משחקים בשבת.

יהושוע גיורא: קבוצות שנקראות "אליצור", לא משחקות.

יהושוע גיורא: פה ושם יש זליגות הצידה באימונים, אבל אנחנו משתדלים לשמור על העיקרון הזה.

יהושוע גיורא: מר זוכמן הזכיר את ענף הכדורסל.

יהושוע גיורא: התזוזה של משחקי הכדורסל מערב שבת למוצאי שבת ואחר כך לאמצע שבוע, היא כתוצאה מעבודה לא קלה של מרכז "אליצור".

מיכאל מלכיאור: אני בטוח, שגם אז היו אנשים שאמרו שזה נורא מסובך, זה בלתי אפשרי, וכל יתר הדברים ששמענו ממנהל איגוד הסייף.

יהושוע גיורא: אתה אמרת קודם, שבארץ קודם כל אומרים "אי אפשר".

יהושוע גיורא: זה כמו שאומרים "יהיה בסדר".

מיכאל מלכיאור: זה גם אומר ש"אי אפשר".

יהושוע גיורא: היות וידענו שאין דבר כזה "יהיה בסדר" ו"אי אפשר", הצלחנו ב-10 ענפי ספורט.

מיכאל מלכיאור: האם יש ענפי ספורט שאתם לא נכנסים אליהם בגלל השבת?

יהושוע גיורא: כן.

מיכאל מלכיאור: באיזה ענפי ספורט מדובר?

יהושוע גיורא: לדוגמא, אנחנו ירדנו מענף הספורט של הג'ודו, שבניך היו במרכז טלפז בירושלים, כיוון שכוחנו באיגוד הג'ודו, כתוצאה מבעיות פיננסיות, ירד עד כדי כך שאין לנו אמירה שם.

יהושוע גיורא: כשאיגוד הג'ודו היה בידיים של "אליצור", והיתה תקופה כזו, לא היו תחרויות בשבת והג'ודו שרד.

מיכאל מלכיאור: האם הג'ודו באמת שרד?

יהושוע גיורא: כן.

יהושוע גיורא: כלומר, אין דבר כזה "אי אפשר".

מיכאל מלכיאור: באיזה שנים מדובר?

יהושוע גיורא: לפני 12-15 שנה.

מיכאל מלכיאור: על איזה שנים אנחנו מדברים?

יהושוע גיורא: 1982-1985, וגם אחר כך.

יהושוע גיורא: מיכאל בנלולו היה יו"ר איגוד הג'ודו, ואז כל הדברים האלה הסתדרו.

יהושוע גיורא: הנקודה פה היא רצון.

יהושוע גיורא: דיברו כאן על כדורגל, וגם ב"אליצור" יש שתי קבוצות כדורגל בליגות הנמוכות.

מיכאל מלכיאור: דיברו פה דווקא על הליגות הנמוכות.

יהושוע גיורא: ב"אליצור" יש שתי קבוצות בליגות הנמוכות, שלא מקיימות משחקים בשבת.

יהושוע גיורא: אם היתה יותר פתיחות, יכול להיות שהיינו פותחים יותר קבוצות.

יהושוע גיורא: זו גם בעיה תקציבית.

יהושוע גיורא: בכל מקום בספורט הישראלי ניתן לעשות את זה.

יהושוע גיורא: ברור שהבעיה מתחילה כשעוברים לחו"ל, אבל זה לא הדיון כאן כרגע.

יהושוע גיורא: גם בחו"ל רוב תחרויות הספורט בענפים השונים מתקיימים בראשון ושני.

יהושוע גיורא: יש גם משחקים בשבת, כמו גם באולימפיאדה ובתחרויות אחרות.

יהושוע גיורא: אנחנו לא נשנה את חו"ל, אבל כאן בארץ אפשר לעשות זאת.

יהושוע גיורא: כרגע אנחנו מחזיקים 10 ענפים: כדורעף, כדורסל, כדוריד, שיש כבר גלישה לשישי בארץ היום, היות ולנו יש רק קבוצה אחת בארץ.

יהושוע גיורא: כלומר, המשחקים גולשים משישי לתוך השבת, אבל "אליצור" לא משחקת בליגה הזו.

יהושוע גיורא: במקום שבו יש מספיק קבוצות שלנו, אנחנו מצליחים באיגודים השונים להגיע להישגים שלא לשחק בשבת.

מיכאל מלכיאור: בענף הכדוריד שיחקתם גם באירופה.

יהושוע גיורא: שיחקנו באירופה ולא בשבת.

יהושוע גיורא: דוגמא נוספת, "אליצור" אלקנה הפסידה את אליפות העולם בשחמט בהונגריה מפני שרצו שהמשחק יהיה בשבת.

יהושוע גיורא: המשחק היה על המקום הראשון, ואנחנו הפסדנו את אליפות העולם בהונגריה.

יהושוע גיורא: שיחקנו בכל המשחקים, אבל כאשר המשחק נקבע ליום שבת הפסדנו.

יהושוע גיורא: אחר כך השגנו את אליפות העולם בשחמט.

מיכאל מלכיאור: השיט באולימפיאדה ביום כיפור.

יהושוע גיורא: בכל דבר שקשור לנושא של שבת, אנחנו משתדלים מאוד.

יהושוע גיורא: העובדה היא אותה העובדה לגבי אליפות העולם.

יהושוע גיורא: להפסיד את אליפות העולם בשבת זה לא דבר פשוט כל כך, ובגלל מה?

יהושוע גיורא: בגלל שבת.

יהושוע גיורא: אין לנו בעיה עם זה.

יהושוע גיורא: כל דבר שצריך לעשות, ניתן לעשות.

מיכאל מלכיאור: אני חושב שהתמונה היא ברורה.

אמיר נבון: אני מנהל המחלקה המשפטית בהתאחדות לכדורגל.

אמיר נבון: אני הייתי רוצה להתייחס לכמה מהדברים שנשמעו כאן, ולנסות ולהפריד את הענף שאני מגיע ממנו מהדיון כולו.

אמיר נבון: ההתאחדות לכדורגל מנהלת את הליגות בישראל, שמחולקות לשלושה.

אמיר נבון: הליגות המקצועניות שלא רלוונטיות לדיון הזה, הן ליגות המתוקצבות גם על ידי הטוטו.

אמיר נבון: שם אנחנו כפופים להסכמים עם זכייני שידור כאלה ואחרים, והם אלה שבוחרים את הימים.

אמיר נבון: גם שם מרבית המשחקים לא מתקיימים ביום שבת או בימים קדושים כאלה ואחרים, אלא בעיקר בימי שישי ובימי אמצע השבוע.

מיכאל מלכיאור: למה זה לא רלוונטי?

אמיר נבון: כי בליגות המקצועיות מדובר בשחקנים מקצועיים לכל דבר ועניין.

אורי חרל"פ: טוטו זה המדינה.

אמיר נבון: אבל בהסכמים עם זכייני שידור, הזכיינים קובעים את הימים.

אמיר נבון: עם זאת, גם שם רוב המשחקים מתקיימים בימי שישי ובמוצאי שבת.

מיכאל מלכיאור: אני הגבתי על הביטוי שלך "לא רלוונטי".

מיכאל מלכיאור: זה מאוד רלוונטי.

מיכאל מלכיאור: זה שהשחקנים מקבלים כסף במקום לשלם כסף, וזה שיש הסכמים עם זכייני שידור, זה עדיין לא אומר שזה לא רלוונטי.

מיכאל מלכיאור: זה מאוד רלוונטי.

אמיר נבון: אני עובר לנושא ליגות חובבים וליגות נוער, שפה נמצאים מרבית הפעילים שלנו.

אמיר נבון: כאשר אני מדבר על פעילים, אני מדבר על קרוב ל-35,000 שחקנים, לא כולל מאמנים ושאר הפעילים.

אמיר נבון: אחת המטרות שלנו כהתאחדות לכדורגל, היא שיהיו כמה שיותר פעילים מכל המגזרים.

אמיר נבון: לגבי ליגות חובבים יש לנו בתקנון תקנה מאוד ברורה, שקבוצה, שמרבית השחקנים שלה הם שומרי שבת, מגישה בקשה בתחילת העונה לשחק בימי שיש או באמצע שבוע, יחד עם תצהירים של מרבית השחקנים, ואז היא יכולה לשחק באמצע השבוע במהלך כל העונה.

אמיר נבון: אם מגיעים לסוף העונה ויש משחק אחד או שניים שהם חשובים מבחינה תחרותית, לוועדת ליגה וגביע, שהיא אחת מהוועדות של ההתאחדות לכדורגל, יש אפשרות לקיים את המשחק הזה ביום קבוע.

אמיר נבון: כאשר אני מדבר על ליגות חובבים אני מדבר גם על ליגות נוער.

אמיר נבון: רוב הקבוצות שרשומות היום בהתאחדות לכדורגל שייכות לליגות נוער עד ילדים.

אמיר נבון: פה נמצאת ההפרדה הגדולה בין הכדורגל לשאר הענפים שדובר עליהם עד כה.

אמיר נבון: הבעיה היא מאוד פשוטה.

אמיר נבון: שאר הענפים משוחקים באולמות מאורים, ואין בעיה לקיים שם משחקים בשעות אחר הצהריים.

אמיר נבון: מרבית המגרשים בארץ אינם מאורים דיים לקיום משחק כדורגל.

אמיר נבון: כלומר, אם בשעה 15:00 באמצע שבוע מתחיל המשחק, אחריו אי אפשר לקיים משחקים נוספים.

אמיר נבון: פה נכנסת הבעיה של שחרור מבית הספר.

אמיר נבון: אם במגרש אחד אפשר לקיים משחק אחד ביום, או מקסימום שניים במקום עשרה שאפשר לקיים ביום חופשי, כמובן שעדיף לקיים את העשרה משחקים.

אמיר נבון: היום כל המגרשים בארץ מלאים בכל שבת, בכל הליגות.

אמיר נבון: אין כמעט מגרש פנוי אחד היום.

מיכאל מלכיאור: כיוון שזה כל כך עמוס בשבת, טוב יותר לפזר את המשחקים על פני כל השבוע.

אמיר נבון: זה טוב לפזר את המשחקים על פני כל השבוע, אבל זה לא טוב לשחק רק באמצע השבוע.

מיכאל מלכיאור: אמצע השבוע זה לא יום אחד.

מיכאל מלכיאור: זה הרבה ימים.

אמיר נבון: נכון, אבל אנחנו מדברים על מספר מאוד גדול של ליגות.

אמיר נבון: אם היתה אפשרות, היינו עושים את זה.

אמיר נבון: אי אפשר לעשות את זה מבחינת המתקנים הקיימים.

אמיר נבון: זה לא אומר לא לקיים מספר גדול מאוד של משחקים המקוימים היום, זה אומר להוריד את כמות הפעילים ולא להעלות אותה.

אמיר נבון: בשנה שעברה ניהלתי את מחלקת הנוער, ואני יכול לומר שכאשר מגיעות שתי קבוצות ומבקשות לשחק באמצע שבוע אין לנו בעיה עם זה.

מיכאל מלכיאור: אבל לא על זה אנחנו מדברים.

אמיר נבון: אני רוצה לומר, שמספר מאוד גדול של פעילי הכדורגל, בין 30% ל-40%, באים מהמגזר הערבי.

אמיר נבון: הם לא יכולים לשחק גם ביום שישי, כיוון שזה היום הקדוש שלהם.

מיכאל מלכיאור: האם אתה בטוח שאסור להם לשחק ביום שישי?

אמיר נבון: זה מה שהם אומרים.

מיכאל מלכיאור: אם אתה אומר את זה מתוך ידע, בסדר.

מיכאל מלכיאור: אני לא בטוח שזה ככה.

אורי חרל"פ: זו העדפה שלהם.

מיכאל מלכיאור: העדפה זה משהו אחר.

מיכאל מלכיאור: אני שואל אם זה מותר.

מיכאל מלכיאור: ברור שצריך לכבד את ההלכה המוסלמים כמו שאנו מכבדים את ההלכה שלנו.

מיכאל מלכיאור: בעניין הזה, אני לא בטוח שאתה צודק.

מיכאל מלכיאור: אם אף אחד לא יודע, זה חור בהשכלה שלנו.

מיכאל מלכיאור: לפי מה שאני יודע, זה לא נכון מה שאמרת.

מיכאל מלכיאור: אם 30%-40% הם שחקנים ערבים, אתם מתחשבים בזה?

אמיר נבון: אנחנו מתחשבים גם בהם.

מיכאל מלכיאור: אז כן או לא משחקים ביום שישי?

אמיר נבון: אנחנו תמיד מעדיפים ששתי קבוצות שמשחקות זו מול זו יגיעו להסכמה ביניהן לגבי תאריך המשחק.

אמיר נבון: אני מדבר רק על ליגות חובבים.

מיכאל מלכיאור: אבל 30%-40% זה חלק גדול.

מיכאל מלכיאור: אתם לא מקיימים משחקים בימי שישי מתוך כבוד כלפיהם.

אמיר נבון: אנחנו משתדלים לקיים את המשחקים בשעות אחר הצהריים.

אמיר נבון: כאשר מדובר בליגות נוער, גם להן יש אינטרס לא לשחק בשבת בבוקר כי הם לומדים בשבת בבוקר.

מיכאל מלכיאור: הדברים מובנים.

מיכאל מלכיאור: האמת שהענף הזה קצת שונה.

מיכאל מלכיאור: אני מבין שבכדורגל צריך מגרשים מוארים, בעוד שבענפי הכדורסל, כדורעף, סייף וג'ודו המשחקים מתקיימים בתוך אולמות.

מיכאל מלכיאור: יש לנו מעט מדי מגרשים מוארים במדינת ישראל.

מיכאל מלכיאור: אני יכול להבין, שיש פה נקודה שצריך לתת עליה את הדעת.

מיכאל מלכיאור: זה עניין של היערכות ואולי תקציבים.

מיכאל מלכיאור: האם מישהו מהאורחים שלנו רוצה לומר את עמדתו הנחרצת בסוגיה הזו?

גבי פרייליך: אני אבא של יובל.

גבי פרייליך: אני לא הייתי רוצה להיכנס לפרטים דווקא לגבי ענף הסייף.

גבי פרייליך: הייתי רוצה לשאול לגבי ענף הכדורגל, לגבי ליגה לאומית לנוער.

גבי פרייליך: אני הבנתי שבבית"ר הם משחקים רק בשבת.

אמיר נבון: הם משחקים בשבת, אבל אם שתי הקבוצות מעוניינות לשחק באמצע השבוע הן יכולות לעשות זאת.

אמיר נבון: אגב, הליגה שאתה מדבר עליה כרגע היא ליגה שכל השחקנים שם הם בגילאי 18-19.

אמיר נבון: כלומר, רובם באמצע השבוע בלימודים או בצבא.

גבי פרייליך: הילד שלי, שהוא שומר מצוות ושומר שבות, הגיע למחסום הזה בבית"ר והלך הביתה.

גבי פרייליך: אני לא רוצה להיכנס לויכוח עם אף אחד, אבל נראה לי מוזר מאוד שבמדינה יהודית מגייסים את בנינו למספר שנים, אם הם דתיים או חילוניים, אבל כאשר מדובר בספורט שבו קיימת הזדמנות לקחת חלק ניכר מהציבור החילוני והדתי ולהושיב אותם יחד באותו מגרש שטוח שישחקו ביחד, זה לא קורה.

גבי פרייליך: יש פה הפסד נורא ואיום.

גבי פרייליך: טוב שהמדינה תשקול את הדברים כדי שהדבר הזה יתקיים, שהדתיים שומרי שבת, שזה ערך בסיסי במדינה הזו, ישבו יחד עם החילוניים שלא שומרים שבת.

גבי פרייליך: אם איגוד הסייף היה מתחשב יותר ועושה מאמץ זעיר במקרה הספציפי הזה, לא היינו צריכים להגיע לבג"צ.

גבי פרייליך: הדבר הזה אפשרי.

גבי פרייליך: עד כה, אליפות ישראל בסייף בכל הענפים התקיימה רק בשבת.

גבי פרייליך: המקרה הספציפי של יובל, שהוא הצליח לקבל תחרות בחג הפסח, הוא כסף פרטי שניתן לאיגוד.

גבי פרייליך: הם אמרו, אנחנו נקיים את התחרות בעכו בחג הפסח.

גבי פרייליך: המאמנים לא יכולים להגיע גם בחול המועד סוכות, גם בחול המועד פסח, גם בחנוכה, גם באסרו-חג וגם בחופשת קיץ.

גבי פרייליך: כפי שידוע לי, לא התקיימו 10 תחרויות לצורך דירוג בשנה שעברה.

גבי פרייליך: אין לוח זמנים לתחרויות בשנה הקרובה.

גבי פרייליך: ההחלטות הן בידי המועדונים.

גבי פרייליך: הם לא חשבו אי פעם, מה זה לקחת ילד שנמצא בשלב הגמר לבית מלון צמוד.

גבי פרייליך: זה קרה לנו פעמיים.

גבי פרייליך: בשלב הזה אמרתי לו: עד כאן.

גבי פרייליך: לאיגוד הסייף אני יכול לומר, שאני מאוד מעריך את הסייפים במעלות.

גבי פרייליך: הם גרים רחוק.

גבי פרייליך: אני רוצה לעודד אותם.

גבי פרייליך: אנחנו ניקח אוטובוס מירושלים ונגיע אליהם.

גבי פרייליך: אתה לא צריך לדאוג שהספורטאים בגילאי 16-17, שצריכים לנסוע 6 פעמים במשך השנה, ולא מדובר ביותר מ-6 פעמים בשנה בארץ, יגיעו אליהם.

גבי פרייליך: אנחנו נגיע למעלות, לאשקלון ולכל פריפריה שתרצו.

גבי פרייליך: אנחנו מוכנים להתפשר על כל דבר שאפשר, כדי שהתחרויות של סייף, כדורגל וכל ענף ספורט אחר יתקיימו בימי חול, בימי שישי או בחול המועד, כדי שהמדינה הזאת תוציא את הילדים ממשחקי המחשב, תוציא את הדתיים מהכיסאות שלהם, וכולם ישחקו יחד באותו מגרש בתנאים שווים לכל אזרח.

מיכאל מלכיאור: תודה על הדברים.

מיכאל מלכיאור: מה שטוען פה גבי, הוא שאין לוח זמנים של 10 התחרויות.

מיכאל מלכיאור: יוסי, האם אתה יכול להציג לנו לוח זמנים?

יוסי בן בסת: אני אציג את הנושא.

יוסי בן בסת: אנחנו נקלענו השנה לסיטואציה, שבה לוח התחרויות לא היה מוכן בתחילת העונה.

מיכאל מלכיאור: האם עכשיו יש לך לוח של 10 התחרויות שיתקיימו במשך השנה?

יוסי בן בסת: לוח התחרויות אמור להיות מאושר השבוע.

יוסי בן בסת: בתחילת העונה נקבעו 4 תחרויות בלבד.

מיכאל מלכיאור: קודם אמרת לנו שבתחילת העונה נקבעו 10 תחרויות השנה, שהן עשר תחרויות הדרוג.

יוסי בן בסת: לא.

יוסי בן בסת: אמרתי שמבנה התחרות של האיגוד מורכב מאיקס תחרויות.

מיכאל מלכיאור: זה לא מה שאמרת.

מיכאל מלכיאור: יכול להיות שה מה שאתה אומר עכשיו.

מיכאל מלכיאור: אמרת שנקבעו בתחילת העונה 10 תחרויות, שהן 10 התחרויות של הדרוג.

יוסי בן בסת: זה ממש לא מה שנאמר.

יוסי בן בסת: אני מוכן לבדוק זאת בפרוטוקול.

יוסי בן בסת: אמרתי, שיובל הולך להיות בתחרות קדטים לגילו אחת בלבד.

יוסי בן בסת: חוץ מזה יש תחרויות נוער ותחרויות בוגרים, ובסך הכל מדובר ב-10 תחרויות.

מיכאל מלכיאור: שנקבעו בתחילת העונה.

יוסי בן בסת: הן עוד לא נקבעו.

מיכאל מלכיאור: אם הן לא נקבעו, אז מה הבעיה לקבוע אותן כמו שכולנו מבקשים פה?

יוסי בן בסת: אנחנו עכשיו הולכים לקבוע אותן.

מיכאל מלכיאור: אמרת שהן נקבעו כבר, ולכן השנה אתם לא יכולים לשנות את התאריכים.

יוסי בן בסת: אולי הבנת אותי.

מיכאל מלכיאור: בדרך כלל אנחנו מבינים פה מה שאנשים אומרים.

יוסי בן בסת: אנחנו לא ערוכים לעשות את השינוי עכשיו תוך כדי תנועה.

יוסי בן בסת: יש התנגדות של מועדונים.

יוסי בן בסת: באותו אופן שאדון גבי אומר שלו זה לא מתאים בשבת, הם אומרים שהם לא יכולים ביום אחר.

מיכאל מלכיאור: זה עניין של רצון.

מיכאל מלכיאור: זה לא קשור לשאלה, אם ערוכים או לא.

יוסי בן בסת: את מה שיוכרע, אנחנו נבצע, גם אם יהיה צורך בהחלטה של בג"צ או של המחוקק.

אביעד הכהן: אני רוצה להודות על קיום הדיון הזה.

אביעד הכהן: מאוד שמחתי לשמוע את הדברים מפי נציגי משרדי הספורט והחינוך.

אביעד הכהן: אני רוצה להעיר כמה הערות.

אביעד הכהן: התקבל הרושם כאילו מדובר כאן בעניין דתי.

אביעד הכהן: אני רוצה להזכיר לכולנו דבר שגם צוין בעתירה שהוגשה לבג"צ, שהשבת היא ערך לאומי של מדינת ישראל.

אביעד הכהן: זה נקבע בחוקים ונקבע על ידי הוגי הציונות.

אביעד הכהן: זה לא עניין דתי-פרטי של מישהו.

אביעד הכהן: צריך להבחין בין מצב שבו מדובר בספורט תחרותי לבין ייצוג המדינה.

אביעד הכהן: בליגות כדורגל מדובר על ספורט המתקיים לאורך כל השנה, וגם אם דעתי או דעתו של יובל לא נוחה מכך שהספורט מתקיים בשבת, אנחנו לא מתכוונים לכפות פה כפייה דתית.

אביעד הכהן: כאן מדובר על דבר אחר לחלוטין.

אביעד הכהן: מדובר פה באנשים שרוצים לייצג את המדינה או להתחרות על הזכות לייצג את המדינה.

אביעד הכהן: צריך לזכור, שיש מונופול רק של איגוד הסייף.

אביעד הכהן: זה לא שיכולים להיות 3 איגודים מקבילים, שיקבעו מי יהיו הנציגים.

אביעד הכהן: האיגוד הזה הוא גוף הממומן על ידי המדינה.

אביעד הכהן: זה גוף משנה של המדינה.

אביעד הכהן: הגוף הזה מונע מחלק מאזרחי המדינה להשתתף בתחרויות האלה.

אביעד הכהן: זה דבר שונה לחלוטין מאשר ליגה ספורטיבית המתקיימת כמשהו פנימי.

אביעד הכהן: כאן מדובר על ייצוג.

אביעד הכהן: לו היו עושים את ההבחנה הזו ואומרים כי באותן תחרויות – ואני שומע פה על 10 תחרויות, וזו הפעם הראשונה שאני שומע את המספר הזה.

אביעד הכהן: בשיחות שאני קיימתי דיברו איתי על 4-5 תחרויות.

אביעד הכהן: אין הוראה שקובעת שצריכות להתקיים 10 או 8 תחרויות.

אביעד הכהן: זו קביעה של האיגוד.

אביעד הכהן: האיגוד יכול להחליט שצריכות להיות 4 או 20 תחרויות - באותן תחרויות שהן כרטיס כניסה, לא ייתכן שגוף של מדינת ישראל, שממומן על ידה ומקבל ממנה תקציבים, ימנע מספורטאים כמו יובל את הזכות השוויונית להתחרות.

אביעד הכהן: אומרים שאי אפשר לשנות את לוח התחרויות, אבל אין לוח תחרויות.

אביעד הכהן: צריך להגיד את זה.

אביעד הכהן: הוא נקבע מהיום להיום.

אביעד הכהן: אמרו פה שבספטמבר יש לוח תחרויות.

אביעד הכהן: אני לא יודע, שמספטמבר יש לוח תחרויות של כל השנה.

אביעד הכהן: אנחנו שומעים שלוח התחרויות ייקבע היום בערב או בעוד יומיים, וזה דבר מאוד משמעותי.

אביעד הכהן: כלומר, כל ההקדמה ששמענו כאן היא לא נכונה עובדתית.

אביעד הכהן: אין לוח תחרויות כרגע, ואפשר היום לקבוע אותו כפי שרוצים.

אביעד הכהן: השאלה היא, האם יש רצון.

אביעד הכהן: שמענו פה שיש 10 ענפי ספורט, שהעבירו את כל התחרויות שלהם לימי חול.

אביעד הכהן: עדיין לא הצלחתי להבין מדוע את הסייף אי אפשר להעביר לימי חול.

אביעד הכהן: גם אם מדובר בחודש או שבועיים לפני התחרות באירופה, למה אי אפשר לעשות את זה ברוח הדברים הטובים ששמענו כאן ממשרד החינוך, שהתחרויות תתקיימנה בשעות אחר הצהריים, בפורים, בט"ו בשבט, בימי חופשה, או באותם ימי חופשה שמגיעים למורים.

אביעד הכהן: אם יש רצון - ויש פה רצון מאוד טוב של כולם, גם של איגוד הסיוף - אין שום סיבה לא לעשות את זה.

אביעד הכהן: אני לא מבין למה ההתעקשות הזו, בעקבות שמר בן בסת מגלה רצון טוב.

אביעד הכהן: דובר פה על אינטרסים של מועדונים.

אביעד הכהן: זה בדיוק ההבדל בין איגוד הסייף לבין מועדון.

אביעד הכהן: למועדון יכולים להיות אינטרסים, אבל איגוד הסייף הוא גוף שצריך לייצג את האינטרסים של המדינה, את האינטרס הציבורי ולא את האינטרס של מועדון כזה או אחר.

אביעד הכהן: אם התחרויות תתקיימנה בשבת, מיובל תמנע לחלוטין האפשרות להתחרות.

אביעד הכהן: למועדונים יכולה להיות אי נוחות כספית, אי נוחות של שעות עבודה, אבל אי אפשר לשקול מניעה מוחלטת של זכות לעומת משהו שקשור בנוחות.

אביעד הכהן: כפי ששמענו, אפשר לפתור את הנוחות הזו על ידי כך שהתחרויות יתקיימו בצפון.

אביעד הכהן: אם יהיה רצון, אפשר יהיה לפתור את הבעיה.

אביעד הכהן: חבל שהרצון הזה לא בא לידי ביטוי עד הסוף.

מיכאל מלכיאור: אם אין עוד הערות, אני רוצה לסכם את הישיבה.

נתנאל חזן: דיברנו הרבה על הסייף ועל הכדורסל, אבל מה עם הג'ודו.

מיכאל מלכיאור: אנחנו דיברנו גם על הג'ודו.

מיכאל מלכיאור: אנחנו לא מקפחים אף ענף.

מיכאל מלכיאור: אנחנו מדברים על הרמה העקרונית.

מיכאל מלכיאור: אני רוצה לסכם את הדברים.

מיכאל מלכיאור: השבת במדינת ישראל, כפי שנאמר על ידי גבי ואביעד, זה לא עוד איזה דבר.

מיכאל מלכיאור: לא רק שזה ערך לאומי וערך דתי, אלא גם ערך חברתי.

מיכאל מלכיאור: לאנשים יש את הזכות לעשות מה שהם רוצים ביום הזה, ואם הם רוצים לקיים תחרויות ספורט במקום לאכול צ'ולנט מותר להם.

מיכאל מלכיאור: אנחנו מדברים מהצד של המדינה, המחוקק, כנסת ישראל וממשלת ישראל.

מיכאל מלכיאור: אנחנו צריכים לקבוע כללים בשביל המדינה.

מיכאל מלכיאור: כל אחד יכול לעשות מה שהוא רוצה לעשות בשבת.

מיכאל מלכיאור: אף אחד פה לא רוצה לכפות אחרת.

מיכאל מלכיאור: אני רוצה לומר דבר יותר עקרוני – אנחנו כמדינה לא יכולים להרשות כפייה אנטי-דתית.

מיכאל מלכיאור: זו ממש כפייה אנטי-דתית.

מיכאל מלכיאור: זה לשים את כל בני הנוער האלה במצבים בלתי אפשריים.

מיכאל מלכיאור: הם צריכים להחליט בין אמונתם, שהיא נחלת חלק גדול מהמדינה היהודית, ובין האפשרות להיות במסגרת הספורט ההישגי במדינת ישראל.

מיכאל מלכיאור: זה דבר בלתי נסבל, בלתי אפשרי.

מיכאל מלכיאור: לכן, אני מודה פה לנציגים של משרד החינוך.

מיכאל מלכיאור: אני רוצה לסכם החלטה ולומר, שאנחנו עכשיו נותנים לכם את האתגר להתחיל לעבוד קשה מאוד בכל ענפי הספורט, כולל ג'ודו, לתת הוראה להתחיל להתארגן.

מיכאל מלכיאור: כפי ששמענו, בג'ודו היה אפשר להתארגן כאשר רצו.

אורי חרל"פ: האם אפשר להוריד את המילה הוראה.

אורי חרל"פ: נעשה את כל המאמצים לעשות זאת.

אורי חרל"פ: אני לא רוצה שזה יהיה כציווי.

אורי חרל"פ: תנו לנו להתאמץ לעשות את זה.

אורי חרל"פ: אם נהיה מוכרחים, נעשה את זה כהוראה.

מיכאל מלכיאור: אנחנו ניתן לכם הוראה להתאמץ, לדאוג לכך, להתארגן לכך, ולהבהיר שזה חלק מכללי המשחק שאנו רוצים במדינת ישראל.

מיכאל מלכיאור: אני לא אומר את זה בצורה גורפת.

מיכאל מלכיאור: יכול להיות שפה ושם, כפי ששמענו על ענף הכדורגל, זה כרגע בלתי אפשרי ממש ולא רק קשה.

מיכאל מלכיאור: אם זה בלתי אפשרי, אז זה בלתי אפשרי.

מיכאל מלכיאור: אז כמובן צריך לאפשר למועדון שרוצה בכך.

מיכאל מלכיאור: לדעתי, יש פה עוד נקודה – היחד של החברה הישראלית.

מיכאל מלכיאור: זה גם ערך חשוב.

מיכאל מלכיאור: מעבר לעניין הדתי, מסורת ישראל ומה קיים את העם היהודי במשך כל השנים.

מיכאל מלכיאור: אנחנו לא יכולים אף פעם להיות ביחד.

מיכאל מלכיאור: אנחנו לא ביחד בבית הספר, ואני מקווה שגם את זה נשנה.

מיכאל מלכיאור: כעת אנחנו לא יכולים להיות ביחד על מגרש ספורט.

מיכאל מלכיאור: אתה מוציא החוצה חלק גדול מאוד מהאוכלוסייה במדינת ישראל, וזה לא מפריע לאף אחד.

מיכאל מלכיאור: אולי בגלל שחלק מהרבנים לא כל כך מתעניינים בספורט, לא התחילו לטפל בזה פוליטית.

מיכאל מלכיאור: לא הייתי רוצה להגיע לזה מההיבט של הסכמים קואליציוניים.

מיכאל מלכיאור: הייתי רוצה שאתם תבינו, שזה אינטרס עליון של החברה הישראלית.

מיכאל מלכיאור: כמו שאני רוצה לשתף את הפריפריה, אני רוצה להביא את כולם ביחד לשחק על אותו מגרש, להכיר אחד את השני, להתמודד אחד מול השני.

מיכאל מלכיאור: אנחנו לא רוצים לבדל למועדון של דתיים ומועדון של חילונים.

מיכאל מלכיאור: אני רוצה שנוכל להתחרות ביחד ולעשות דברים ביחד בחברה הישראלית.

מיכאל מלכיאור: זו המטרה שלנו.

מיכאל מלכיאור: אחרת, אנחנו יכולים להגיע לקיטוב שהחברה תצטרך לטפל בו, כי אף אחד לא מבין את האחר בתוך החברה הישראלית.

מיכאל מלכיאור: לא צריך בשביל זה כל כך הרבה מאמצים, כפי ששמענו את העדויות פה בצורה חד משמעית.

מיכאל מלכיאור: תודה לכולכם על דיון פורה ומעניין.

מיכאל מלכיאור: אני חושב, שנאמרו פה דברים שיכולים להביא אותנו צעד אחד קדימה.

מיכאל מלכיאור: תודה רבה, הישיבה נעולה.